ΕΡΩΤΗΜΑ: Αρχιτέκτονες με ατομικές επιχειρήσεις και παράλληλα συμμετοχή σε Δ.Σ.  Α.Ε. ως Διευθύνων Σύμβουλος κ Πρόεδρος  αντίστοιχα οι οποίοι είναι και οι κύριοι μέτοχοι της εταιρίας και πραγματικοί δικαιούχοι, σκοπεύουν να συνταξιοδοτηθούν και να διατηρήσουν το δικαίωμα για συνέχιση της δραστηριότητάς τους όπως τους δίνει το δικαίωμα ο ασφαλιστικός νόμος. Επιτρέπεται η συμμετοχή συνταξιούχου σε ΔΣ όχι ως απλό μέλος αλλά ως Διευθύνων ή  Πρόεδρος; θα δημιουργηθεί πρόβλημα στη νομική οντότητα και  λειτουργία της ΑΕ; ΑΠΑΝΤΗΣΗ: Ι. Τα άρθρα 77 επ. του ν. 4548/2019 δεν προβλέπουν περιορισμό για τον διορισμό συνταξιούχων ως μελών του Διοικητικού Συμβουλίου Ανωνύμου Εταιρείας και μάλιστα με την ιδιότητα του Προέδρου και του Διευθύνοντος Συμβούλου. Κατά συνέπεια τα πρόσωπα στα οποία αναφέρεσθε μπορούν να διορισθούν μέλη του ΔΣ της ΑΕ και να αναλάβουν τα καθήκοντα του Προέδρου και του Διευθύνοντος Συμβούλου χωρίς να δημιουργηθεί κάποιο πρόβλημα στη λειτουργία της ΑΕ. Μάλιστα με τις προϋποθέσεις του  άρθρου 109 ν. 4548/2019, μπορούν να εισπράττουν και αμοιβή από τη συμμετοχή τους στο ΔΣ της ΑΕ. ΙΙ. Από πλευρά δικαίου της κοινωνικής ασφάλισης, οι εν λόγω συνταξιούχοι, ως μέτοχοι της ΑΕ με ποσοστό άνω του 3% και μέλη του ΔΣ, θα πρέπει να συνεχίσουν να ασφαλίζονται όπως το πράττουν μέχρι σήμερα. Εφόσον θα συνεχίσουν να ασφαλίζονται, η σύνταξη θα τους καταβάλλεται μειωμένη σύμφωνα με τις διατάξεις του άρθρου 27 του Ν. 4670/2020 (ΦΕΚ Α’43), όπως τροποποιήθηκε και ισχύει με το άρθρο 78 του Ν. 4690/2020 (Α΄104). Σχετική είναι και η Εγκύκλιος ΕΦΚΑ 34 της 22/07/2020 (εγκ. 34/2020). Σε κάθε περίπτωση υφίσταται η υποχρέωση να δηλώσουν στον e-EFKA την ιδιότητά τους του Προέδρου και Διευθύνοντος Συμβούλου της εταιρείας.